Kehtolaulu (Pakarinen)
Tuuti lapsonen tuutussais,
 Tuuti äityen kulta!
 Valkoenkeli vieressäis
 Aina onpi sun suojanais,
 Vaarat väistävi sulta –
 Tuuti äityen kulta!

 Äiti soutavi lintustaan
 Äidin kultainen muru
 Tuuti, tuuti jo nukkumaan,
 Unisaarihin soutamaan –
 Paina ei sua suru
 Äidin kultainen muru!

 Hyvä lapsen on nukahtaa,
 Häntä huolet ei paina
 Hyvä onpi sen uinahtaa,
 Jota äitinsä soudattaa –
 Näin jos uinuisit aina,
 Huolet ei sua paina!

 Tuuti lapsonen, tuuti vaan,
 Tuuti äityen kulta!
 Tuuti, tuuti jo nukkumaan –
 Näin jos nukkuisit kuolemaan,
 Surut säästyisi sulta –
 Tuuti äityen kulta!

17-1 1901.